RadioVoz

**RadioVoz** é unha rede de emisoras radiofónicas pertencente ao Grupo Voz. Entre 1994 e 1999 mantivo emisión a nivel estatal,  actualmente só emite en Galicia. As súas orixes remóntanse ás emisoras galegas de Antena 3 Radio, aínda que comezou a súa andaina como radio independente o 12 de decembro de 1994. 

## Historia 
### Orixes (1983-1994) 
O 11 de abril de 1983, a licenza de radio concedida á La Voz de Galicia na Coruña comezou a emitir a sintonía de Antena 3 Radio. Deste xeito, o Grupo Voz incursionaba no eido da radiofonía, sendo o primeiro grupo multimedia de Galicia. RadioVoz emitía unicamente en Galicia e cedía as súas frecuencias a Antena 3 Radio. Nos seguintes anos, o resto de emisoras de La Voz de Galicia Radio S.A. incorporáronse á rede de Antena 3 Radio: en maio de 1984 Vigo, Pontevedra, O Barco de Valdeorras e Viveiro, en 1985 foi a de Carballo e en 1990 Lugo, Santiago de Compostela e Ribadavia.

Antena 3 Radio foi adquirida por PRISA en 1992, motivando a saída de importantes xornalistas da casa. Nese contexto, e dende setembro de 1993, as emisoras galegas da cadea comezaron a desligarse de Antena 3 Radio e emitiron 12 horas de programación propia. Despois, acadaron un convenio coa COPE polo cal cedían as súas frecuencias a cambio de emitir dez horas diarias da programación desta cadea. O 1 de decembro de 1994, rescindido este contrato, decidiuse comezar emisións de seu e dar o salto ao resto de España.[miniatura|dereita|[La Voz de Galicia e RadioVoz en Vigo]]

### RadioVoz como emisora estatal (1994-1999) 
O 12 de decembro de 1994, RadioVoz iniciaba as súas emisións en Galicia, Madrid e Palma, pero co obxectivo de chegar en dous anos, polo menos, a cincuenta cidades españolas. O primeiro foi Bieito Rubido, posteriormente substituído por Alfonso Caballé, que cedeu a testemuña a Antón Losada Trabada. 

A programación inaugural contaba con información local e cos programas *La voz de la mañana* con Carlos Alsina, *De viva voz* con Miguel Ángel García-Juez (que nos seus faladoiros contaba coa participación de Luis Carandell, Alfonso Ortuño, Carlos Pumares, Luis Ángel de la Viuda, Marisol Galdón, Ana Rosa Quintana e a condesa de Siruela), *La voz de...* con José Luis Balbín e *La voz de las estrellas* con Carlos Pumares. 

Os deportes en RadioVoz foron o inicio da carreira de profesionais desa área; con Andrés Montes de locutor dos programas de información deportiva, RadioVoz deu unha oportunidade a unha nova xeración de xornalistas. Teo Pereiro (Telemadrid) Miguel Ángel Méndez (Radio Marca) ou José Luis Corrochano (Onda Cero) son algúns dos profesionais que iniciaron a súa carreira na emisora, onde puideron compartir aprendizaxe grazas ao mencionado Andrés Montes, Ernesto López Feito, Eduardo Torrico ou, máis adelante, Gaspar Rosety.

### Fusión con Onda Cero (1999-2002)
En 1999, RadioVoz fusionouse con Onda Cero, pasando dende entón as emisoras localizadas fóra de Galicia a propiedade e emisión de Onda Cero, e incorporando algúns dos seus programas e locutores á mesma. Causou especial polémica durante o proceso de fusión a supresión do programa "La radio de Julia" de Onda Cero, presentado por Julia Otero, que foi substituído polo programa procedente de RadioVoz "La canción del verano" de José Ramón Pardo, o que motivou centos de chamadas de protesta ao programa e á emisora e a sospeita de que houbese motivacións políticas.

En Galicia, trala fusión, continuou emitindo co nome de RadioVoz, emitindo programación local e conectando coa programación de Onda Cero. O acordo entre o Grupo Voz e Onda Cero rematou en 2002 cando o primeiro retomou o control das súas emisoras en Galicia poñendo en funcionamento unha cadea de radifusión privada de ámbito galego. 

### Accionariado
RadioVoz pertence a Medios Audiovisuales de Galicia S.L., que está participada por: Corporación Voz de Galicia, 67%; Corporación Abanca, 18%, e Inversiones Frieira, S.L.U. (propiedade do empresario Manuel Jove), 15%.

## Frecuencias 
;Provincia da Coruña
* A Coruña: 92.6 FM (identifícase como RadioVoz A Coruña)
* A Pobra do Caramiñal: 107.5 FM (Emisora municipal da Pobra que reemite a programación do 88.8 FM de RadioVoz Barbanza)
* Carballo: 99.8 FM (identifícase como RadioVoz Bergantiños)
* Cee: 94.2 FM (identifícase como RadioVoz Bergantiños)
* Ferrol: 105.4 FM (identifícase como RadioVoz Ferrol)
* Muros: 97.3 FM (identifícase como RadioVoz Barbanza) 
* Porto do Son: 88.8 FM (identifícase como RadioVoz Barbanza)
* Santiago de Compostela: 106.1 FM (identifícase como RadioVoz Compostela)
* Vimianzo: 99.5 FM (identifícase como RadioVoz Bergantiños)

;Provincia de Lugo
* Chantada: 90.4 FM (identifícase como RadioVoz Lugo)
* Lugo: 105.6 FM (identifícase como RadioVoz Lugo)
* Monforte de Lemos: 87.8 FM (identifícase como RadioVoz Lugo)
* Ribadeo: 102.3 FM (identifícase como RadioVoz A Mariña)
* Sarria: 98.1 FM (identifícase como RadioVoz Lugo)
* Vilalba: 103.0 FM (identifícase como RadioVoz Lugo)
* Viveiro: 88.5 FM (identifícase como RadioVoz A Mariña)

;Provincia de Ourense
* O Barco de Valdeorras: 97.9 FM (identifícase como RadioVoz Valdeorras)
* Ourense: 101.4 FM (identifícase como RadioVoz Ourense)
* Verín: 95.8 FM (identifícase como RadioVoz Ourense)
* Xinzo de Limia: 96.9 FM (identifícase como RadioVoz Ourense)

;Provincia de Pontevedra
* Lalín: 94.8 FM (identifícase como RadioVoz Lalín)
* Ponteareas: 101.6 FM (identifícase como RadioVoz Vigo)
* Pontevedra: 93.1 FM (identifícase como RadioVoz Pontevedra)
* Vigo: 103.8 FM (identifícase como RadioVoz Vigo)

## Notas 
## Véxase tamén
### Ligazóns externas
*Páxina web oficial 
*Páxina de Facebook
*Páxina de Twitter